Miroslav Suja

PaedDr. Miroslav Suja (* 7. apríl 1976) je slovenský politik a podnikateľ. Od marca 2020 pôsobí ako poslanec Národnej rady Slovenskej republiky (NR SR), zvoleným za stranu Kotlebovci – Ľudová strana Naše Slovensko. Od roku 2021 je zakladajúcim členom a podpredsedom politickej strany REPUBLIKA. V minulosti bol členom poslaneckého klubu strany ĽSNS (20202021), v rokoch 20092013 bol poslancom BBSK za strany MOST-HÍD a Strana zelených.

Životopis 
Miroslav Suja v roku 1996 zmaturoval na Strednom odbornom učilišti strojárskom v Detve. V rokoch 20072012 vyštudoval učiteľstvo telesnej výchovy na Univerzite Mateja Bela v Banskej Bystrici. Tu získal v roku 2018 aj malý doktorát a titul PaeDr. v odbore učiteľstvo telesnej výchovy. Od roku 2019 je študentom doktorandského štúdia v odbore Ekosystémové služby lesov na Technickej univerzite vo Zvolene, napriek tomu, že dovtedy nepôsobil v žiadnom príbuznom odbore. Suja ako doktorand vykazuje veľmi malú publikačnú činnosť, pričom všetky jeho práce sú spoluautorstvom s jeho poslaneckým asistentom Jozefom Výbošťokom.

V 90. rokoch 20. storočia pôsobil po vojenskej službe, ktorú absolvoval v roku 1996 pri 5. pluku špeciálneho určenia ako ochrankár a pravá ruka mafiánskeho bossa Mikuláša Černáka, zodpovedný za výcvik súkromnej bezpečnostnej služby.

V rokoch 20032010 pôsobil ako živnostník, následne v rokoch 20102016 pracoval ako manažér firmy ROMI TRADE, s.r.o., a člen dozornej rady vo firme BYTES, s.r.o. V roku 2016 sa stal počas pôsobenia Mariana Kotlebu vo funkcii župana Banskobystrického samosprávneho kraja podpredsedom predstavenstva a v roku 2017 generálnym riaditeľom Banskobystrickej regionálnej správy ciest, a. s. V rokoch 20182019 pôsobil ako konateľ viacerých spoločností.

Politická činnosť 
V roku 2009 kandidoval v regionálnych voľbách ako kandidát ľavicovo-liberálnej Strany zelených v koalícii so stranou Most-Híd za poslanca Banskobystrického kraja v okrese Detva. So ziskom 1 937 skončil na 2. mieste a bol zvolený za poslanca.

V roku 2017 opätovne kandidoval za poslanca BBSK v okrese Detva, tentoraz za stranu ĽSNS. Získal 2 513 hlasov, skončil na 4. mieste pri troch volených mandátoch, k mandátu poslanca mu chýbalo 61 hlasov.

Vo voľbách do NR SR v roku 2020 kandidoval z 15. miesta na kandidátnej listine krajne pravicovej politickej strany Kotlebovci – Ľudová strana Naše Slovensko (ĽSNS) a so ziskom 4 315 platných prednostných hlasov (t. j. 1,87 % spomedzi kandidátov K-ĽSNS) získal 18. miesto, čím teda nezískal mandát v NR SR. Funkcie sa ujal až ako náhradník po tom, čo sa mandátu vzdala Danica Mikovčáková. V NR SR bol ustanovený do funkcie podpredsedu Výboru NR SR pre pôdohospodárstvo a životné prostredie a člena Stálej delegácie NR SR v Parlamentnom zhromaždení Organizácie pre bezpečnosť a spoluprácu v Európe (OBSE).

Koncom januára 2021 M. Suja spolu s Milanom Mazurekom, Ondrejom Ďuricom, Eduardom Kočišom a Miroslavom Urbanom opustil poslanecký klub ĽSNS a podieľal sa na založení pravicovo-nacionalistického politického hnutia poslanca Európskeho parlamentu a bývalého člena ĽSNS Milana Uhríka REPUBLIKA. Suja je spolu s Mazurekom a Ďuricom podpredsedom hnutia.

Kritika a kontroverzie

Spolupráca so zločineckou skupinou Mikuláša Černáka 
V minulosti pracoval v spoločnosti SECURITY 3 s.r.o., ktorá sa v rokoch 19951998 venovala vykonávaniu bezpečnostnej služby a služby súkromných detektívov a ktorej spoluvlastníkom a spolukonateľom bol vodca zločineckej skupiny Mikuláš Černák. Suja túto skutočnosť potvrdil v apríli 2017 pre týždenník Plus 7 dní, keď sa vyjadril, že po príchode z vojenskej služby „začal trénovať chalanov v súkromnej bezpečnostnej službe u Černáka. To znamená veci, ktoré sa týkali streľby alebo sebaobrany, jednoducho veci, ktoré bolo treba“.

Disciplinárne konania 
Počas 28. schôdze NR SR 27. mája 2021 Suja oblial vodou ministra financií Igora Matoviča, za čo predseda NR SR Boris Kollár podal na Mandátový a imunitný výbor (MIV) NR SR návrh na začatie disciplinárneho konania za opakované narúšanie poriadku na schôdzi národnej rady. MIV NR SR na svojej 20. schôdzi 26. októbra 2021 rozhodol o začatí disciplinárneho konania proti M. Sujovi podľa § 135 písm. e) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „zákon o rokovacom poriadku“), teda za narušenie poriadku na schôdzi národnej rady. Podľa vyjadrenia predsedníčky MIV NR SR Anny Andrejuvovej Sujovi za tento čin hrozí uloženie pokuty až do výšky 2 000 eur, teda v zmysle § 139 ods. 5 zákona o rokovacom poriadku.

Na 32. schôdzi NR SR 25. júna 2021 Suja označil poslanca Jána Benčíka za vraha, za čo rozhodol Mandátový a imunitný výbor (MIV) NR SR o začatí disciplinárneho konania proti Sujovi podľa § 135 písm. a) zákona o rokovacom poriadku. MIV NR SR na svojej 21. schôdzi 2. decembra 2021 podľa § 139 ods. 1 zákona o rokovacom poriadku Sujovi odporučil ospravedlniť sa Benčíkovi na najbližšej schôdzi NR SR. Suja dostal priestor na ospravedlnenie na 55. schôdzi NR SR 1. februára 2022, avšak namiesto ospravedlnenia pokračoval v urážkach na Benčíkovu osobu.

Incident na demonštrácii proti reforme národných parkov vo Svite 
6. augusta 2021 sa Suja zúčastnil verejného zhromaždenia proti návrhu novely zákona č. 543/2002 Z. z. o ochrane prírody a krajiny v znení neskorších predpisov pred budovou Mestského úradu v Svite, kde prebiehala diskusia zástupcov Ministerstva životného prostredia SR (MŽP SR) a Ministerstva pôdohospodárstva a rozvoja vidieka SR s reprezentantmi samospráv a odbornou verejnosťou o tomto návrhu. Suja demonštratívne vošiel do miestnosti, kde prebiehala táto diskusia a odmietol výzvy organizátorov diskusie miestnosť opustiť. Podľa prítomného štátneho tajomníka MŽP SR Michala Kiča pokúsil fyzicky napadnúť štátneho tajomníka MŽP SR Juraja Smatanu. J. Smatana následne podal trestné oznámenie.

Zadržanie bývalého poslaneckého asistenta za vyzvedačstvo 
11.14. marca 2022 príslušníci Národnej kriminálnej agentúry Prezídia Policajného zboru (PZ) v rámci akcií Kaťuša a Matrioška zadržali štyroch ľudí podozrivých z vyzvedačstva a prijímania úplatku, ktorí podľa PZ pre ruských spravodajských dôstojníkov za úplatu vyzvedali citlivé informácie strategického významu a utajované skutočnosti. Medzi zadržanými bol aj Jozef Mihalčin, ktorý pôsobil ako asistent poslanca M. Suju a prostredníctvom ktorého sa ďalší zadržaný, Bohuš Garbár, snažil získavať verejne nedostupné informácie zo správ Slovenskej informačnej služby, Vojenského obranného spravodajstva a ďalších štátnych orgánov, ku ktorým majú prístup poslanci NR SR.

M. Suja na 60. schôdzi NR SR 15. marca 2022 poprel, že by vedel o tejto činnosti J. Mihalčina.

Poznámky

Referencie 

Slovenskí politici
Poslanci NR SR (2020 – 2023)
Absolventi Univerzity Mateja Bela v Banskej Bystrici
Politici ĽS Naše Slovensko
Poslanci Banskobystrického samosprávneho kraja
Politici Strany zelených (Slovensko)